**Pašvaldības informatīvais izdevums**

***Par informatīvā izdevuma normatīvo regulējumu***

Saskaņā ar Valsts pārvaldes iekārtas likumu[[1]](#footnote-1) viens no valsts pārvaldes pienākumiem ir **informēt sabiedrību par savu darbību**. Tas attiecas it īpaši uz to sabiedrības daļu un tām privātpersonām, kuru tiesības vai tiesiskās intereses īstenotā vai plānotā darbība skar vai var skart.

Savukārt Pašvaldību likums[[2]](#footnote-2) noteic, ka pašvaldība ir tiesīga izdot **informatīvu izdevumu** – **periodisku iespiedtehnikā izdotu izdevumu**, kurā tā:

* informē vietējos iedzīvotājus par pašvaldības **autonomo funkciju un brīvprātīgo iniciatīvu izpildi**,
* publicē šajā likumā un citos **normatīvajos aktos noteikto informāciju**.

Informatīvajā izdevumā ietverto informāciju pašvaldība **publicē arī elektroniski savā oficiālajā tīmekļvietnē**, norādot atsauci uz informatīvā izdevuma izdošanas datumu un numuru.

Informatīvo izdevumu **izdod ne biežāk kā vienu reizi mēnesī**. Šis ierobežojums **neattiecas** uz informatīvajiem izdevumiem, kuros **publicē tikai**:

* informāciju par pašvaldības sagatavotajiem saistošo noteikumu projektiem
* izdotos tiesību aktus un to skaidrojumus
* informāciju ārkārtējās situācijas, izņēmuma stāvokļa, katastrofas vai katastrofas draudu gadījumā.[[3]](#footnote-3)

Informatīvais izdevums ir **pieejams bez maksas**. Ar tā sagatavošanu un izplatīšanu saistītos izdevumus sedz **no pašvaldības budžeta**.[[4]](#footnote-4)

Pašvaldības **autonomās funkcijas** ir noteiktas Pašvaldību likuma **4. panta pirmajā daļā**.

Savukārt **brīvprātīgās iniciatīvas** pašvaldība savas administratīvās teritorijas **iedzīvotāju interesēs** var brīvprātīgi īstenot **ikvienā jautājumā**, ja tās nav citu institūciju kompetencē un šādu darbību neierobežo citi likumi.[[5]](#footnote-5) Atkarībā no brīvprātīgās iniciatīvas rakstura, to var noteikt ar domes lēmumu vai saistošajiem noteikumiem.[[6]](#footnote-6)

Papildus Pašvaldību likums paredz iespēju pašvaldībai publicēt jau oficiālajā izdevumā “Latvijas Vēstnesis”[[7]](#footnote-7) **izsludinātos saistošos noteikumus** arī pašvaldības informatīvajā izdevumā vai oficiālajā tīmekļvietnē, vienlaikus nodrošinot šo saistošo noteikumu atbilstību oficiālajai publikācijai, kā arī **norādot atsauci uz oficiālo publikāciju** (laidiena datumu un numuru vai oficiālās publikācijas numuru, bet elektroniskajā vidē papildus pievieno saiti uz konkrēto oficiālo publikāciju).[[8]](#footnote-8)

Tātad Valsts pārvaldes iekārtas likums un Pašvaldību likums paredz, ka informatīvā izdevuma izdošana ir saistīta ar **sabiedrības informēšanas pienākumu par pašvaldības darbību un primāri – par pašvaldības funkciju izpildi**. Informatīvajā izdevumā publicē **tikai** minēto informāciju.[[9]](#footnote-9)

**!!!** Pašvaldība sabiedrībai sniedz **patiesu un objektīvu informāciju**, pēc iespējas izmantojot **dažādus** saziņas **kanālus**.[[10]](#footnote-10)

Tātad pašvaldība sabiedrības informēšanai var izmantot arī **citus informācijas nodošanas kanālus**, piemēram, pašvaldības tīmekļvietne, sociālo mediju konti *(Facebook, Instragram, Twitter)*, informācijas stendi, plakāti, reģionālie un vietējie preses izdevumi, sapulces ar iedzīvotājiem u.c. Šādi informācija sasniegs lielāku iedzīvotāju loku, kā arī tās izvietošana prasīs mazāku pašvaldības finanšu un administratīvo resursu ieguldījumu, kas ir būtisks aspekts, kas pašvaldībai jāievēro, izvēloties informācijas izplatīšanas kanālus. Ministrijas tīmekļvietnē ir pieejams arī informatīvais materiāls “Par pašvaldības oficiālajā tīmekļvietnē, sociālo mediju kontos un citos interneta resursos ievietojamo informāciju”, ar ko aicinām iepazīties.[[11]](#footnote-11)

***Par*** ***informatīvā izdevuma satura ierobežojumiem un tajā***

***iekļaujamo informāciju***

Pašvaldību likums nosaka informatīvā izdevuma satura tvērumu. Līdz ar to, lai gan likums nekonkretizē informatīvajā izdevumā iekļaujamās ziņas, ir pamats uzskatīt, ka tas paredz informatīvā izdevuma satura ierobežojumus, un pašvaldībām jāizvairās no pārāk plašas interpretācijas attiecībā uz informatīvā izdevuma saturu.

Ņemot vērā pašvaldības pienākumu informēt sabiedrību par savu darbību, svarīgi ir uzsvērt, ka pašvaldības informatīvais izdevums primāri ir paredzēts pašvaldības pieņemto **lēmumu un to skaidrojumu, saistošo noteikumu** un citu normatīvo aktu, kā arī dažādu plānoto un īstenoto **projektu**, plānoto un realizēto pašvaldības iestāžu un kapitālsabiedrību **aktivitāšu** informācijas atspoguļošanai **funkciju izpildes ietvaros**. Tātad attiecīgās teritorijas vietējiem iedzīvotājiem jābūt informētiem ne tikai par funkciju izpildes noregulējumu (saistošie noteikumi, domes lēmumi u.tml.), bet arī par funkciju faktisko nodrošināšanu, kas tieši attiecas uz iedzīvotāju dzīves kvalitāti (pakalpojumu sniegšana, teritorijas labiekārtošana utt.), kā arī par iedzīvotāju līdzdalības iespējām. Atbilstoši likumam “Par presi un citiem masu informācijas līdzekļiem”[[12]](#footnote-12) pašvaldības informatīvais izdevums nav masu informācijas līdzeklis, bet tas ļauj sasniegt iedzīvotājus, kas neizmanto digitālos komunikācijas kanālus vai tajos pašvaldības paziņojumus nav redzējuši.[[13]](#footnote-13)

Tāpat arī, lai nodrošinātu labu pārvaldību, informatīvajā izdevumā var tikt publicēta oficiāla valsts pārvaldes iestāžu informācija, kas skar vai būtu jāzina pēc iespējas lielākam personu lokam (informācija par vispārējiem sabiedrības veselības un drošības jautājumiem u.tml.). Tomēr pašvaldībai, publicējot šādu informāciju, ir jāatturas no jebkāda vērtējuma izteikšanas par to, lai neradītu pirmsšķietamu iespaidu par Pašvaldību likuma 52. panta pārkāpumu un politiskās neitralitātes principa neievērošanu.[[14]](#footnote-14)

Informatīvajā izdevumā publicējama **nekomerciāla un politiski neitrāla informācija**, kuras saturs ir **objektīvs un precīzs.**

Pašvaldībai **jāatturas** no pašvaldību amatpersonu un citu personu **vienpersonisku viedokļu** publicēšanas informatīvajā izdevumā, jo šie viedokļi varētu balstīties uz subjektīviem uzskatiem vai interesēm, nevis uz faktoloģiskiem materiāliem vai ekspertu secinājumiem. Šeit jāņem vērā, ka informatīvaisizdevums **tiek izplatīts visā** pašvaldības administratīvajā teritorijā un lielai daļai **mājsaimniecību** tas i**r nozīmīgs informācijas avots**par vietējām norisēm. Līdz ar to tiesības saņemt informāciju no pašvaldības ir būtiska demokrātiskas sabiedrības pamatvērtība. Kā norādīts Apvienoto Nāciju organizācijas (turpmāk – ANO) Augstā Cilvēktiesību komisāra tīmekļvietnē,[[15]](#footnote-15) tiesības piekļūt informācijai un tiesības uz patiesību ir cieši saistītas. Tādējādi iedzīvotājiem ir gan tiesības piekļūt informācijai, gan arī tiesības saņemt informāciju par dažādām cilvēktiesību aktualitātēm nesagrozītā veidā. Ņemot vērā, ka attiecīgās administratīvās teritorijas iedzīvotāji un citi lasītāji informatīvajā izdevumā publicētu informāciju uztver kā **oficiālu pašvaldības** izplatītu informāciju (ziņu), atsevišķu personu viedokļu publicēšana var maldināt lasītājus par pašvaldības nostāju konkrētajos jautājumos. Precizitāte un neitralitāte [..] paģēr mediju (šajā gadījuma pašvaldības sabiedrisko attiecību speciālistu) pienākumu neizplatīt viltus ziņas un nodrošināt sava satura – ziņu – atbilstību faktiem jeb objektīvajai realitātei.[[16]](#footnote-16)

Vienlaikus pašvaldībai jāizvairās publicēt tādu informāciju un ziņas, kuru pirmavoti nav pārbaudāmi vai nav uzticami un kas varētu **dezinformēt** sabiedrību par konkrētās situācijās veicamajiem pasākumiem, noteiktajiem ierobežojumiem vai pienākumiem utt.Dezinformācija Eiropas Savienības (turpmāk – ES) 2018. gada Rīcības plānā pret dezinformāciju[[17]](#footnote-17) tiek definēta kā **pārbaudāma nepatiesa informācija, kas radīta, pasniegta un izplatīta ekonomisku interešu vārdā vai nolūkā maldināt sabiedrību vai radīt tai kaitējumu**. Kaitējums sabiedrībai ietver apdraudējumu demokrātiskiem procesiem un sabiedriskajiem labumiem, tādiem kā ES pilsoņu veselība, apkārtējā vide vai drošība. Turklāt ANO pēdējo gadu laikā pievērsusi lielu uzmanību dezinformācijas un naida runas jautājumam, uzsverot, ka tie **var izraisīt konfliktus**. ANO izdevusi rekomendācijas dezinformācijas ierobežošanai,[[18]](#footnote-18) kurās cita starpā ierosināts valdībām, tehnoloģiju kompānijām, reklāmdevējiem, medijiem un citiem spēlētājiem atturēties no dezinformācijas un naida runas izmantošanas, atbalstīšanas vai pavairošanas.

Konkurences padome jau iepriekš ir uzsvērusi, ka bezmaksas informatīvajos izdevumos publicējama pašvaldības iedzīvotājiem būtiska neitrāla informācija. Žurnālistikas materiālu un **reklāmu** publicēšana informatīvajā izdevumā neizriet no likuma prasībām. Tāpat nav pieļaujama pašvaldības kapitālsabiedrību, kas darbojas konkurences apstākļos, reklāma.[[19]](#footnote-19)

Informatīvo izdevumu **nedrīkst izmantot** **politiķu** (domes deputātu) tēla spodrināšanai, sniegt neobjektīvu un selektīvu informāciju.[[20]](#footnote-20) Kultūras ministrijas darba grupas ziņojumā[[21]](#footnote-21) uzsvērts, ka vietējo pašvaldību domes deputāti un priekšsēdētājs neizmanto publiskos līdzekļus personīgās vai pārstāvētā politiskā spēka publicitātes īstenošanai. Tādējādi pašvaldības informatīvais izdevums nedrīkst tikt izmantots kā platforma uzbrukumam politiskajam pretiniekam, proti, tā saturam jābūt politiski neitrālam. Šī problemātika tika īpaši aktualizēta 2020. gadā arī Saeimā, kur tika paustas bažas, ka nereti uz informatīvā izdevuma bāzes tiek uzturēts amatpersonu propagandas līdzeklis jeb aģitācijas platformas.[[22]](#footnote-22)Rezultātā tika grozīts likums “Par pašvaldībām”, uz kura regulējuma pamata arī tika sagatavots spēkā esošais Pašvaldību likuma regulējums.

Turklāt Priekšvēlēšanu aģitācijas likums skaidri noteic, ka **ir aizliegts priekšvēlēšanu aģitācijai izmantot administratīvos resursus**.[[23]](#footnote-23) Informatīvais izdevums tiek izdots par pašvaldības budžeta līdzekļiem,[[24]](#footnote-24) līdz ar to minētais aizliegums tieši attiecas uz informatīvo izdevumu. Tādējādi tiek novērsta negodīga konkurence starp deputātu kandidātiem, kas ieņem amatus pašvaldībās vai to iestādēs, un citiem deputātu kandidātiem, kā arī netiek pieļauta konkrētu politisko spēku reklamēšana ārpus pastāvošā regulējuma.

***Par informatīvā izdevuma vizuālo noformējumu***

Saskaņā ar Pašvaldību likumu[[25]](#footnote-25) informatīvā izdevuma vizuālā noformējuma prasības nosaka Ministru kabinets. Ministru kabinets 2023. gada 1. jūnijā pieņēma noteikumus Nr. 264 “Pašvaldības informatīvā izdevuma vizuālā noformējuma prasības”[[26]](#footnote-26) (turpmāk – noteikumi), kas nosaka vienotas prasības pašvaldības informatīvā izdevuma vizuālajam noformējumam. Turklāt, lai pašvaldības var sagatavoties un nodrošināt noteikumu prasību izpildi, noteikumiem ir atlikts spēkā stāšanās termiņš – 2023. gada 1. jūlijs.

Noteikumos ietvertās prasības paredz, ka informatīvā izdevuma **titullapā** (pirmajā lappusē) ir norādāms informatīvā izdevuma **nosaukums**, ja tāds ir,un norāde, ka tas ir attiecīgās **pašvaldības** informatīvais izdevums, kā arī tā izdošanas **datums un numurs**, **laidienu skaits**. Vienlaikus titullapā atspoguļojams arī pašvaldības nosaukums un vizuālās identitātes simbols – Valsts heraldikas komisijā apstiprināts **pašvaldības** **ģerbonis**. Gadījumā, ja pašvaldībai nav sava apstiprināta ģerboņa, tai ir tiesības lietot mazo valsts ģerboni.[[27]](#footnote-27)

Tāpat noteikumos ir ietverts regulējums, ka informatīvajā izdevumā var ievietot **attēlus, kas papildina vai paskaidro** informatīvajā izdevumā ietverto informāciju. Līdz ar to informatīvā izdevuma veidotājiem jāraugās, lai objektivitāte un politiskā neitralitāte tiktu ievērota arī **ilustratīvo materiālu**, tostarp publicējamo fotoattēlu, izvēlē. Tādējādi tiek izslēgta iespēja izmantot tādus ilustratīvos materiālus, kas nepamatoti izceļ konkrētu domes deputātu vai citu pašvaldības amatpersonu un darbinieku aktivitātes. Informatīvā izdevuma jēga ir informācijas sniegšana par pašvaldības darba rezultātiem iedzīvotāju vajadzību nodrošināšanā.

Kaut gan noteikumi nosaka elementus (informāciju), kas obligāti jāiekļauj pašvaldības informatīvā izdevuma titullapā, tas neizslēdz iespēju pašvaldībai papildināt informatīvo izdevumu, tai skaitā tā titullapu, arī ar citiem sev nozīmīgiem simboliem (piemēram, logo, sauklis).

Piezīme: savulaik Kultūras ministrijas izveidota darba grupa priekšlikumu sagatavošanai normatīvā regulējuma izstrādei par pašvaldību un citu publisko personu informatīvo izdevumu nepiedalīšanos reklāmas tirgū un sabiedrības informēšanas pienākuma īstenošanu 2016. gada 20. jūnijā izstrādāja gala ziņojumu,[[28]](#footnote-28) kurā tika apkopoti darba grupas rosinātie **informatīvo izdevumu veidošanas principi**. Ieteikumi tika izstrādāti kā labās prakses vadlīnijas un ir izmantojami informatīvo izdevumu veidošanā, ciktāl tie atbilst aktuālajam normatīvajam regulējumam, tai skaitā arī par rīcību ar mantu un finanšu līdzekļiem.[[29]](#footnote-29)

***Par informatīvā izdevuma izplatīšanu***

***ārpus pašvaldības administratīvās teritorijas***

Saskaņā ar Pašvaldību likumu[[30]](#footnote-30) pašvaldības darbības un funkciju izpildes pamatmērķis ir **attiecīgās administratīvās teritorijas iedzīvotāju** interešu nodrošināšana. Svarīgi uzsvērt, ka ar pašvaldības pienākumu par savu darbību informēt sabiedrību, tiek saprasts pienākums visupirms informēt vietējo kopienu – pašvaldības teritorijā dzīvesvietu deklarējušos un dzīvojošos iedzīvotājus.

Turklāt informatīvā izdevuma izdošana tiek finansēta no attiecīgās **pašvaldības budžeta līdzekļiem**, kas primāri izlietojami attiecīgās administratīvās teritorijas iedzīvotāju interešu un vajadzību apmierināšanai.[[31]](#footnote-31) Līdz ar to **nav saskatāms pamatojums pašvaldības informatīvo izdevumu izplatīt citas pašvaldības administratīvajā teritorijā**.

Vienlaikus Pašvaldību likums[[32]](#footnote-32) paredz iespēju pašvaldībām sadarboties. Valsts pārvaldes iekārtas likums[[33]](#footnote-33) precizē, ka iestādes var sadarboties gan atsevišķā gadījumā, gan pastāvīgi. Turklāt atsevišķu pašvaldību obligāta sadarbība ir paredzēta likumā sakarā ar 2021. gadā notikušo administratīvi teritoriālo reformu.[[34]](#footnote-34)

Ņemot vērā minēto, pašvaldības var sadarboties, lai nodrošinātu pašvaldību iedzīvotāju informēšanu par vienotām norisēm šo pašvaldību administratīvajās teritorijās, tai skaitā vienoties, ka pašvaldības savos informatīvajos izdevumos iekļauj **vienotu informāciju**. Tādejādi tiktu veicināta saskaņotas un objektīvas informācijas pieejamība visā sabiedrībā kopumā.

**!!!** Papildus informējam, ka 2021. gada 21. janvārī Latvijas Pašvaldību savienība organizēja informatīvi izglītojošu **vebināru “Par pašvaldību informatīvo izdevumu jauno regulējumu un aktualitātēm”**,[[35]](#footnote-35) kurā par izmaiņām pašvaldību informatīvo izdevumu izdošanas regulējumā **un turpmāko rīcību informēja**, kā arī uz neskaidriem jautājumiem atbildēja arī Vides aizsardzības un reģionālās attīstības ministrijas pārstāvji, savukārt par konkurences neitralitātes principu ievērošanu informatīvo izdevumu izdošanāinformēja Konkurences padomes pārstāvis.

Sagatavoja:

**Līga Zvilna-Karlsone**, Pašvaldību departamenta Pašvaldību darbības tiesiskā nodrošinājuma nodaļas vecākā eksperte

**Marta Bergmane**, Pašvaldību departamenta direktora vietniece – Pašvaldību darbības tiesiskā nodrošinājuma nodaļas vadītāja

06.02.2023., aktualizēts 06.06.2023., 12.12.2024.

1. Valsts pārvaldes iekārtas likuma10. panta septītā daļa [↑](#footnote-ref-1)
2. Pašvaldību likuma 52. panta pirmā daļa [↑](#footnote-ref-2)
3. Turpat – 52. panta otrā daļa [↑](#footnote-ref-3)
4. Turpat – 52. panta ceturtā daļa [↑](#footnote-ref-4)
5. Turpat – 5. panta pirmā daļa [↑](#footnote-ref-5)
6. Turpat – 44. panta otrā daļa [↑](#footnote-ref-6)
7. Turpat – 47. panta pirmā daļa [↑](#footnote-ref-7)
8. Turpat – 47. panta astotā daļa [↑](#footnote-ref-8)
9. Turpat – 52. panta ceturtā daļa [↑](#footnote-ref-9)
10. Pašvaldību likuma 51. panta piektā daļa [↑](#footnote-ref-10)
11. Viedās administrācijas un reģionālās attīstības ministrijas izstrādātais informatīvais materiāls “Par pašvaldības oficiālajā tīmekļvietnē, sociālo mediju kontos un citos interneta resursos ievietojamo informāciju”, pieejams: [Citi materiāli | Viedās administrācijas un reģionālās attīstības ministrija](https://www.varam.gov.lv/lv/citi-materiali) [↑](#footnote-ref-11)
12. Likuma “Par presi un citiem masu informācijas līdzekļiem” 2. panta otrā daļa [↑](#footnote-ref-12)
13. Valsts kontroles 2023. gada 17. maija lietderības revīzijas “Vai pašvaldību veiktās darbības nodrošina iedzīvotāju līdzdalību un informētību?” ziņojums, 39. lpp., pieejams: [https://lrvk.gov.lv/lv/getrevisionfile/29652-LYOaCJdhw  
    HHIAmJf\_YBTLUHqC\_qQHhoj.pdf](https://lrvk.gov.lv/lv/getrevisionfile/29652-LYOaCJdhwHHIAmJf_YBTLUHqC_qQHhoj.pdf) [↑](#footnote-ref-13)
14. Latvijas Republikas tiesībsarga 2024. gada 27. novembra atzinuma pārbaudes lietā Nr. 2024-10-10B, 27L “Par pašvaldības informatīvā izdevuma saturu” 22. punkts [↑](#footnote-ref-14)
15. Skatīt: <https://www.ohchr.org/sites/default/files/Documents/Issues/Expression/Factsheet_5.pdf> [↑](#footnote-ref-15)
16. Sabiedrības tiesības saņemt patiesu informāciju demokrātiski tiesiskā valstī. Rāviņa. Šantare. Jurista vārds. 26.03.2024. [↑](#footnote-ref-16)
17. Pieejams: [https://commission.europa.eu/document/download/b654235c-f5f1-452d-8a8c-67e603af841\_en?file  
    name=eu-communication-disinformation-euco-05122018\_en.pdf](https://commission.europa.eu/document/download/b654235c-f5f1-452d-8a8c-67e603af841_en?filename=eu-communication-disinformation-euco-05122018_en.pdf) [↑](#footnote-ref-17)
18. Skatīt: <https://www.un.org/en/unis-nairobi/press-release-un-launches-recommendations-urgent-action-curb-harm-spread-mis-and> [↑](#footnote-ref-18)
19. Konkurences padomes vadlīnijas “Konkurences novērtēšanas vadlīnijas valsts un pašvaldību lēmumu pieņēmējiem”(2015), pieejamas: [normativie\_akti/brosura\_konkurences\_novertesanas\_vadlinijas.pdf (kp.gov.lv)](https://www.kp.gov.lv/sites/kp/files/kp_old/oldfiles/23/normativie_akti%2Fbrosura_konkurences_novertesanas_vadlinijas.pdf), 25. lpp. [↑](#footnote-ref-19)
20. Skatīt arī “VARAM: pašvaldību izdevumiem ir jāparedz vienots formāts un noformējums”, pieejams: <https://www.varam.gov.lv/lv/jaunums/varam-pasvaldibu-izdevumiem-ir-japaredz-vienots-formats-un-noformejums> [↑](#footnote-ref-20)
21. Kultūras ministrijas Darba grupas priekšlikumu sagatavošanai normatīvā regulējuma izstrādei par pašvaldību un citu publisko personu informatīvo izdevumu nepiedalīšanos reklāmas tirgū un sabiedrības informēšanas pienākuma īstenošanu 2016. gada 20. jūnijā izstrādātais gala ziņojums, pieejams: <https://www.km.gov.lv/lv/media/377/download> [↑](#footnote-ref-21)
22. Latvijas Republikas Saeimas Valsts pārvaldes un pašvaldības komisijas 2020. gada 9. septembra sēdes ieraksts, skatot likumprojektu “Grozījumi likumā “Par pašvaldībām”” (Nr. 60/Lp13) pirms trešā lasījuma, pieejams: <https://titania.saeima.lv/livs/saeimasnotikumi.nsf/0/742C2F852762C64BC22585D800479B28?OpenDocument> [↑](#footnote-ref-22)
23. Priekšvēlēšanu aģitācijas likuma33. pants [↑](#footnote-ref-23)
24. Pašvaldību likuma 52. panta ceturtā daļa [↑](#footnote-ref-24)
25. Pašvaldību likuma 52. panta trešā daļa [↑](#footnote-ref-25)
26. Skatīt: [Pašvaldības informatīvā izdevuma vizuālā… - Latvijas Vēstnesis (vestnesis.lv)](https://www.vestnesis.lv/op/2023/107.3) [↑](#footnote-ref-26)
27. Likuma “Par Latvijas valsts ģerboni” 7. pants [↑](#footnote-ref-27)
28. Pieejams: <https://www.km.gov.lv/lv/media/377/download> [↑](#footnote-ref-28)
29. Publiskas personas mantas un finanšu līdzekļu izšķērdēšanas novēršanas likuma 3. pants [↑](#footnote-ref-29)
30. Pašvaldību likuma 2. panta pirmā daļa [↑](#footnote-ref-30)
31. Turpat – 73. panta pirmā daļa [↑](#footnote-ref-31)
32. Turpat – 78. panta pirmā daļa [↑](#footnote-ref-32)
33. Valsts pārvaldes iekārtas likuma 54. panta ceturtā daļa [↑](#footnote-ref-33)
34. Administratīvo teritoriju un apdzīvoto vietu likuma pārejas noteikumu 25. punkts un Teritorijas attīstības plānošanas likuma 12. panta ceturtā daļa [↑](#footnote-ref-34)
35. LPS vebinārs “Par pašvaldību informatīvo izdevumu jauno regulējumu un aktualitātēm”, pieejams: <https://www.lps.lv/lv/tiesraides-videoarhivs/videoarhivs/609-vebinars-par-pasvaldibu-informativo-izdevumu-jauno-regulejumu-un-aktualitatem> [↑](#footnote-ref-35)